BIRŽŲ RAJONO SAVIVALDYBĖS TARYBA

SPRENDIMAS

DĖL BIRŽŲ RAJONO SAVIVALDYBĖS 2024 METŲ BIUDŽETO PATVIRTINIMO

2024 m. vasario 2 d. Nr. T-3

Biržai

Vadovaudamasi Lietuvos Respublikos vietos savivaldos įstatymo 15 straipsnio 2 dalies 12 punktu, Lietuvos Respublikos biudžeto sandaros įstatymo 26 straipsnio 4 dalimi, Lietuvos Respublikos 2024 metų valstybės biudžeto ir savivaldybių biudžetų finansinių rodiklių patvirtinimo įstatymu, Biržų rajono savivaldybės 2024–2026 m. strateginiu veiklos planu, patvirtintu Biržų rajono savivaldybės tarybos 2024 m. vasario 1 d. sprendimu Nr. T-1 „Dėl Biržų rajono savivaldybės 2024–2026 metų strateginio veiklos plano patvirtinimo“, Biržų rajono savivaldybės taryba
n u s p r e n d ž i a:

1. Patvirtinti:

1.1. Savivaldybės 2024 metų biudžetą – 48 470 883 Eur pajamų, 2 283 508 Eur metų pradžios lėšų likutį, 50 790 711 Eur išlaidų (iš jų: 1 081 480 Eur – paskoloms grąžinti) (1, 2 priedai);

1.2. iš Savivaldybės biudžeto išlaikomų įstaigų 2024 metų pajamų įmokas į Savivaldybės biudžetą – 1 167 325 Eur (3 priedas);

1.3. Savivaldybės biudžetui 2024 m. skirtų valstybės biudžeto specialių tikslinių dotacijų lėšų valstybinėms (valstybės perduotoms savivaldybėms) funkcijoms atlikti – 4 366 968 Eur – paskirstymą Savivaldybės biudžeto asignavimų valdytojams ir funkcijoms (4 priedas);

1.4. Savivaldybės biudžeto 2024 m. asignavimų savarankiškosioms Savivaldybės funkcijoms finansuoti paskirstymą asignavimų valdytojams ir programoms (5 priedas);

1.5. Savivaldybės administracijos 2024 m. planuojamus asignavimus investicijų projektams finansuoti (6 priedas);

1.6. Rekomenduojamus Biržų rajono savivaldybės 2024 metų biudžeto asignavimus asignavimų valdytojų darbo užmokesčiui (7 priedas).

2. Patvirtinti Biržų rajono savivaldybės mero rezervą – 75 000 Eur.

3. Nustatyti, kad biudžetiniais 2024 metais planuojama metinė įsiskolinimų (mokėtinų sumų, išskyrus sumas paskoloms grąžinti) pokyčio suma lygi 200 000 Eur.

4. Įpareigoti Savivaldybės biudžeto asignavimų valdytojus:

4.1. sudarant ir tvirtinant 2024 metų išlaidų sąmatas:

4.1.1. numatyti reikiamų asignavimų dalį trumpalaikiams įsipareigojimams, buvusiems 2023 m. gruodžio 31 d., padengti bei suderintą informaciją apie asignavimus įsiskolinimams padengti pateikti Savivaldybės administracijos Biudžeto skyriui;

4.1.2. asignavimus darbo užmokesčiui planuoti, atsižvelgiant į šio sprendimo 1.6. punktu patvirtintus rekomenduojamus Savivaldybės 2024 metų biudžeto asignavimus darbo užmokesčiui;

4.2. užtikrinti, kad būtų laikomasi Lietuvos Respublikos biudžeto sandaros įstatymo nuostatų, kad asignavimai darbo užmokesčiui gali būti didinami tik iš sutaupytų asignavimų ir tik tais atvejais, jeigu toks padidinimas nelemia papildomo asignavimų poreikio kitais biudžetiniais metais;

4.3. iš sutaupytų asignavimų išlaidoms pirmiausia dengti įsiskolinimus;

4.4. užtikrinti, kad 2025 m. sausio 1 d. esantis įsiskolinimas (mokėtinos sumos) būtų ne didesnis už 2024 m. sausio 1 d. įsiskolinimą (mokėtinas sumas).

5. Nustatyti, kad šis sprendimas skelbiamas Teisės aktų registre ir Biržų rajono savivaldybės interneto svetainėje.

Savivaldybės meras	Kęstutis Knizikevičius